钦定古今图书集成/明伦汇编/官常典/第642卷 > 赵诱
## 钦定古今图书集成/明伦汇编/官常典/第642卷 > 赵诱

按《晋书》本传：“诱字元孙，淮南人也。世以将显，州辟主
簿。值刺史郄隆被齐王冏檄，使起兵讨赵王伦。隆欲
承檄举义，而诸子侄并在洛阳，欲坐观成败，恐为冏
所讨，进退有疑。会群吏计议，诱说隆曰：‘赵王篡逆，海
内所病，今义兵飙起，其败必矣。今为明使君计，莫若
自将精兵，径赴许昌，上策也。不然，且可留后。遣猛将
将兵会盟，亦中策也。若遣小军，随形助胜，下策耳’。”隆
曰：“我受二帝恩，无所偏助，正欲保州而已。”诱与治中
留宝、主簿张褒等谏，“隆若无所助，变难将生，州亦不
可保也。”隆犹豫不决，遂为其下所害，诱还家，杜门不
出。